****

**UNITED NATIONS DEVELOPMENT PROGRAMME**

**ข่าวประชาสัมพันธ์**

**UNDP ธนาคารกรุงไทย และสำนักงานนโยบายและแผนทรัพยากรธรรมชาติและสิ่งแวดล้อมจับมือส่งเสริมการลงทุนเพื่อความหลากหลายทางชีวภาพ จ.เพชรบุรี**

**กรุงเทพมหานคร 4 ธันวาคม 2567** – ความริเริ่มทางการเงินเพื่อความหลากหลายทางชีวภาพ (BIOFIN) โดยโครงการพัฒนาแห่งสหประชาชาติ (UNDP) ร่วมมือกับธนาคารกรุงไทย และสำนักงานนโยบายและแผนทรัพยากรธรรมชาติและสิ่งแวดล้อม จับมือส่งเสริมกิจกรรมท่องเที่ยวบนพื้นฐานความหลากหลายทางชีวภาพและ
เชิงสิ่งแวดล้อมในจังหวัดเพชรบุรี

โครงการนี้มีชื่อว่า *‘โครงการกลไกการเงินความร่วมมือระหว่างภาครัฐและภาคเอกชนในระดับท้องถิ่น เพื่อการลงทุนในการพัฒนาเศรษฐกิจชีวภาพท้องถิ่นอย่างยั่งยืนในพื้นที่จังหวัดเพชรบุรี (Sub-National Public & Private Partnership for Investment towards Sustainable Local Bioeconomy)’* ซึ่งมีเป้าหมายจัดการป่าชายเลนและทรัพยากรทางชายฝั่งอย่างยั่งยืน ผ่านการสร้างรายได้ที่เกิดจากกิจกรรมบริหารจัดการทรัพยากรจากฐานชีวภาพ การลงทุนที่เกิดจากความร่วมมือระหว่างภาครัฐและเอกชนที่สร้างผลกระทบเชิงบวกต่อสิ่งแวดล้อม รวมถึงการสนับสนุนธุรกิจของ
กลุ่มสตรีและกลุ่มเปราะบางเพื่อขยายโอกาสทางเศรษฐกิจให้กับทุกคนอย่างเสมอภาค

โดยโครงการนี้จะเริ่มดำเนินการในเดือนธันวาคมปี 2567 จนถึงเดือนมิถุนายน ปี 2569 ในพื้นที่ 3 ตำบล ได้แก่ ตำบลแหลมผักเบี้ย ตำบลปากทะเล และตำบลบางตะบูน อำเภอบ้านแหลม จังหวัดเพชรบุรี ซึ่งมีกรอบการดำเนินงานใน 3 ประเด็นหลัก คือ 1. การจัดการการท่องเที่ยวเชิงอนุรักษ์ที่ยั่งยืนในระดับชุมชน 2. การแบ่งปันกำไรจากรายได้ของการท่องเที่ยวเชิงอนุรักษ์ตามสัดส่วนที่เหมาะสมไปสู่การปกป้องป่าชายเลนและการดูแลสิ่งแวดล้อมในท้องถิ่น และ
3. การส่งเสริมความร่วมมือระหว่างภาครัฐและภาคเอกชนในการลงทุนที่พัฒนาเศรษฐกิจชีวภาพของท้องถิ่น ซึ่งการดำเนินการโครงการนี้คาดหวังให้เกิดรูปแบบกลไกทางการเงินเพื่อความหลากหลายทางชีวภาพที่สอดคล้องกับบริบทเฉพาะของพื้นที่และเกิดจากการมีส่วนร่วมของทุกภาคส่วน รวมทั้งสร้างกระบวนการพัฒนาแผนการปรับตัวของชุมชนต่อการเปลี่ยนแปลงสภาพภูมิอากาศ และแผนปฎิบัติการด้านความหลากหลายทางชีวภาพระดับท้องถิ่นต่อไป

ทั้งนี้ **คุณนีฟ คอลเลอร์-สมิธ ผู้แทนโครงการพัฒนาแห่งสหประชาชาติประเทศไทย** กล่าวเปิดงานและได้ระบุว่า
"UNDP มีความยินดีที่ได้ร่วมมือกับธนาคารกรุงไทยและรัฐบาลไทยเพื่อส่งเสริมการท่องเที่ยวเชิงนิเวศอย่างครอบคลุมในจังหวัดเพชรบุรี เราทำงานเพื่อประชาชนและโลก โดยผสานแนวทางการแก้ปัญหาด้านธรรมชาติ สภาพภูมิอากาศ และสังคมเข้าด้วยกัน เพื่อยกระดับชีวิตและความเป็นอยู่ของผู้คนทั้งในประเทศไทยและทั่วโลก ซึ่งโครงการ UNDP BIOFIN ใหม่นี้ รวมเอาคุณลักษณะเหล่านี้ไว้ด้วยกัน สะท้อนให้เห็นถึงความสำคัญของความร่วมมือระหว่างภาครัฐและเอกชนในการบรรลุเป้าหมายการพัฒนาที่ยั่งยืน (SDGs) รวมถึงความมุ่งมั่นของรัฐบาลไทยในการนำแผนงานระดับชาติด้านความหลากหลายทางชีวภาพและสภาพภูมิอากาศที่มีความทะเยอทะยานไปปฏิบัติในระดับท้องถิ่น

UNDP รู้สึกเป็นเกียรติอย่างยิ่งที่ได้ทำงานร่วมกับรัฐบาลและองค์กรกว่า 200 แห่ง ในการพัฒนาแผนการเงินความหลากหลายทางชีวภาพของประเทศไทย (พ.ศ. 2566–2570) ซึ่งได้นำเสนอในการประชุมความหลากหลายทางชีวภาพระดับนานาชาติเมื่อเดือนพฤศจิกายนที่ผ่านมา ทำให้ประเทศไทยเป็นหนึ่งใน 44 ประเทศทั่วโลกที่ได้วางรายละเอียดเกี่ยวกับวิธีการจัดหาเงินทุนสำหรับเป้าหมายความหลากหลายทางชีวภาพระดับโลกของตามกรอบงานคุนหมิง-
มอนทรีออล ว่าด้วยความหลากหลายทางชีวภาพของโลก โดยโครงการ BIOFIN ของ UNDP นี้เป็นก้าวเริ่มในการ
ลดช่องว่างด้านการเงินเพื่อความหลากหลายทางชีวภาพทั่วโลกที่ยังขาดอีก 7 แสนล้านดอลลาร์สหรัฐ แต่ด้วยความร่วมมือกับพันธมิตรทั้งภาครัฐและเอกชน เราเชื่อว่าการดำเนินการที่ขับเคลื่อนจากระดับท้องถิ่นและครอบคลุมนี้พร้อมที่จะขยายผลไปทั่วประเทศได้"

**นางสาวกานดา ชูแก้ว รองเลขาธิการสำนักงานนโยบายและแผนทรัพยากรธรรมชาติและสิ่งแวดล้อม** เน้นย้ำว่า “*การขับเคลื่อนแผนปฏิบัติการด้านความหลากหลายทางชีวภาพระดับชาติ พ.ศ. 2566 – 2570 จะช่วยให้ประเทศไทยบรรลุเป้าหมายตามกรอบงานคุนหมิง-มอนทรีออล ว่าด้วยความหลากหลายทางชีวภาพของโลก ซึ่งคณะรัฐมนตรีได้เห็นชอบแผน NBSAP แล้วเมื่อวันที่ 29 ตุลาคม 2567 โดยประเทศไทยกำหนด 3 ยุทธศาสตร์ และ 12 เป้าหมาย ในระดับชาติ และมุ่งหวังการทำงานกับ BIOFIN และภาคเอกชน เพื่อเพิ่มช่องทางและเงินทุนสนับสนุนให้ประเทศไทยสามารถดำเนินการตามแผนการเงินเพื่อความหลากหลายทางชีวภาพต่อไป และเชื่อมั่นว่าการทำงานที่ใกล้ชิดของภาครัฐ ภาคเอกชนและชุมชนท้องถิ่นจะเป็นกุญแจสำคัญให้ประเทศไทยสามารถลดความสูญเสียความหลากหลายทางชีวภาพอย่างเป็นรูปธรรม*”

**นายผยง ศรีวณิช กรรมการผู้จัดการใหญ่ ธนาคารกรุงไทย** กล่าวว่า ธนาคารกรุงไทย ในฐานะสถาบันการเงิน
ชั้นนำของประเทศ ให้ความสำคัญกับการดำเนินธุรกิจอย่างมีความรับผิดชอบต่อสิ่งแวดล้อม สังคม และธรรมาภิบาล (ESG) สนับสนุนเป้าหมายการพัฒนาที่ยั่งยืนของสหประชาชาติ หรือ SDGs เพื่อความยั่งยืน เล็งเห็นความสำคัญในการร่วมกันดูแลและสนับสนุนความหลากหลายทางชีวภาพ เพื่อให้ชุมชนอยู่ร่วมกับสิ่งแวดล้อมได้อย่างยั่งยืน โดย
ต่อยอดความร่วมมือระหว่างธนาคาร UNDP BIOFIN และมูลนิธิรักษ์ไทย ในการขับเคลื่อนโครงการ Public & Private Partnership for Investment in Sustainable Local Bioeconomy in Phetchaburi Province ผ่านโครงการ “กรุงไทยรักเพชรบุรี” ซึ่งมีเป้าหมายเพื่อพัฒนาชุมชนและยกระดับคุณภาพชีวิตของประชาชนในจังหวัดเพชรบุรีไปพร้อมกับ
การฟื้นฟูและอนุรักษ์สิ่งแวดล้อมอย่างสมดุล และสร้างผลกระทบเชิงบวกที่ยั่งยืนให้กับชุมชน ช่วยส่งเสริมชุมชน
ให้มีระบบเศรษฐกิจที่เข้มแข็ง สามารถยกระดับความเป็นอยู่ให้คนในชุมชนมีคุณภาพชีวิตที่ดี พึ่งพาตนเองได้
และสร้างการเติบโตให้กับทุกภาคส่วนของสังคม  สอดคล้องกับวิสัยทัศน์ “กรุงไทย เคียงข้างไทย สู่ความยั่งยืน”

สุดท้าย **นางแอนนาเบล ทรินิแดด ผู้เชี่ยวชาญอาวุโสประจำโครงการ BIOFIN ระดับโลกของโครงการพัฒนาแห่งสหประชาชาติ** ได้เน้นย้ำถึงความสำคัญของการขับเคลื่อนการกำเนินงานของ BIOFIN ว่า “*กลไกการเงินเพื่อความหลากหลายทางชีวภาพที่จะขับเคลื่อนในจังหวัดเพชรบุรีเป็นการผสมผสานของกลไกการเงินต่างๆ ได้แก่
การพัฒนาวิสาหกิจชุมชน การเป็นหุ้นส่วนพันธมิตรกับภาคเอกชน  การจัดตั้งกองทุนอนุรักษ์ความหลากหลายทางชีวภาพ การจัดการงบประมาณภาครัฐ กลไกทั้งหมดนี้เชื่อมโยงกันและมีเป้าหมายเดียวกัน เพื่อให้มีการจัดหาทุนที่เพียงพอสำหรับการรักษาและปกป้องความหลากหลายทางชีวภาพของเพชรบุรี  ในฐานะตัวแทนของ BIOFIN รู้สึกโชคดีที่ได้ร่วมมือกับธนาคารกรุงไทยอีกครั้ง และหวังว่าความเชี่ยวชาญของภาคการเงินการธนาคารในด้านการจัดการการเงินที่มีประสิทธิภาพสำหรับทั้งรัฐบาลและธุรกิจขนาดเล็กจะกระตุ้นให้มีการลงทุนเพิ่มเติมเพื่อความหลากหลายทางชีวภาพ*”

**ข้อมูลติดต่อสำหรับสื่อ:**

นิรันดร์ นิรันดร์นุต ผู้จัดการโครงการ BIOFIN UNDP ประเทศไทย | niran.nirannoot@undp.org

กานท์กลอน รักธรรม หัวหน้าการสื่อสารและการมีส่วนร่วม UNDP |  karnklon.raktham@undp.org

ภัทรินทร์ ทองสิมา ผอ.กลุ่มงานนโยบายและยุทธศาสตร์ สผ | bdpolicy@onep.go.th

ปิยพร บุญเลิศ 081-636-4665 และวรินทร์ ตริโน 081-343-8432 ทีม Marketing Strategy ธนาคารกรุงไทย

***\*\*\*\****

**เกี่ยวกับ UNDP:**

UNDP คือองค์กรชั้นนำของสหประชาชาติซึ่งต่อสู้เพื่อยุติความอยุติธรรมจากความยากจน ความเหลื่อมล้ำ และการเปลี่ยนแปลงสภาพภูมิอากาศ UNDP ทำงานร่วมกับเครือข่ายผู้เชี่ยวชาญและพันธมิตรที่ครอบคลุมใน 170 ประเทศ ช่วยเหลือประเทศต่าง ๆ ให้สามารถสร้างทางแก้ปัญหาแบบบูรณาการและยั่งยืนเพื่อมนุษย์และโลก อ่านเพิ่มเติมได้ที่ undp.org หรือติดตามเราได้ที่ @UNDP

**เกี่ยวกับ สำนักงานโยบายและแผนทรัพยากรธรรมชาติและสิ่งแวดล้อม:**

สำนักงานนโยบายและแผนทรัพยากรธรรมชาติและสิ่งแวดล้อมเป็นหน่วยงานในสังกัดกระทรวงทรัพยากรธรรมชาติและสิ่งแวดล้อม มีภารกิจเกี่ยวกับการกำหนดนโยบายและแผนการส่งเสริมและรักษาคุณภาพสิ่งแวดล้อม โดยเสนอแนะนโยบายและแผนการอนุรักษ์และบริหารจัดการทรัพยากรธรรมชาติและสิ่ง แวดล้อม รวมทั้งสนับสนุนการจัดการเพื่อนำไปสู่การปฏิบัติอย่างเป็นรูปธรรม ตลอดจนติดตามตรวจสอบ มาตรการเงื่อนไข ผลกระทบสิ่งแวดล้อมตามรายงานการประเมินผลกระทบสิ่งแวดล้อม เพื่อสร้างความเข้มแข็งด้านเศรษฐกิจของประเทศ และสนับสนุนการพัฒนาที่ยั่งยืนและคุณภาพชีวิตที่ดี

**เกี่ยวกับ ธนาคารกรุงไทย จำกัด (มหาชน):**

ธนาคารกรุงไทย จำกัด (มหาชน) ธนาคารพาณิชย์ชั้นนำของประเทศ มุ่งมั่นพัฒนาเทคโนโลยีและนวัตกรรมทางการเงินที่ทันสมัย ตอบโจทย์ลูกค้าทุกกลุ่มในทุกมิติ ผ่านดิจิทัลแพลตฟอร์มที่ทุกคนเข้าถึงได้ ทั้งแอปพลิเคชัน Krungthai NEXT ที่มีผู้ใช้งานกว่า 18 ล้านราย แอปพลิเคชั่นเป๋าตัง 40 ล้านราย และ แอปพลิเคชั่นถุงเงิน 2 ล้านร้านค้า พร้อมนำบริการทางการเงินยกระดับการใช้ชีวิตของคนไทยให้ดีขึ้นในทุกวัน ครอบคลุม 5 ระบบนิเวศหลัก ได้แก่ ระบบภาครัฐ ระบบการชำระเงิน ระบบการศึกษา ระบบขนส่งมวลชน และระบบการรักษาพยาบาลและสุขภาพ โดยให้ความสำคัญกับสิ่งแวดล้อม สังคม และธรรมาภิบาล (ESG) และตอบโจทย์เป้าหมายการพัฒนาอย่างยั่งยืน **(**SDGs) ขององค์การสหประชาชาติ เพื่อก้าวสู่ธนาคารยั่งยืน